b'\n_START_ARTICLE_\nMontblanc (Erau)\n_START_SECTION_\nEl Forn P\xc3\xbablic\n_START_PARAGRAPH_\nL\'antic forn p\xc3\xbablic \xc3\xa9s situat en el centre del poble, en el fons d\'un tancat. Edificat durant l\'edat mitjana per coure el pa, va ser remodelat els anys 1610 i 1662, i fou utilitzat constantment fins a la revoluci\xc3\xb3 francesa de 1789. Despr\xc3\xa9s del per\xc3\xadode de Napole\xc3\xb3 va tornar a l\'activitat (1814) fins a principis de segle XX. El 1999 l\'Ajuntament va decidir rehabilitar-lo i donar-li el mateix aspecte que tenia originalment.\n_START_SECTION_\nLa Casa Consular\n_START_PARAGRAPH_\nL\'espl\xc3\xa8ndida Casa Consular fou constru\xc3\xafda el 1664 pels c\xc3\xb2nsols Gasc i Dijous just davant l\'empla\xc3\xa7ament de les premses vin\xc3\xadcoles de davant del "Castell Vell". La casa Consular fou el centre de la vida municipal fins a la revoluci\xc3\xb3 francesa. Els C\xc3\xb2nsols, presents en molts dels actes de la vida quotidiana rural, compartien el poder amb el senyor del lloc i eren escollits cada any pels caps de les fam\xc3\xadlies nobles de la poblaci\xc3\xb3. La magn\xc3\xadfica sala de reunions es pot visitar al primer pis de l\'edifici mentre que la planta baixa servia de mercat. El seu pilar d\'angle va servir molt de temps de costell on s\'exposaven els caps dels bandolers ajusticiats.\n_START_SECTION_\nLa Font Vella\n_START_PARAGRAPH_\nLa Font Vella \xc3\xa9s una sortida d\'aigua canalitzada a l\'est del poble on actualment raja un doll d\'aigua fresca. Antiga font natural, les obres de canalitzaci\xc3\xb3 foren efectuades el 1667 per Etienne. El timp\xc3\xa0 del seu arc ogival porta gravada una inscripci\xc3\xb3 dif\xc3\xadcilment llegible\xc2\xa0: "O M".\n_START_SECTION_\nEl Museu\n_START_PARAGRAPH_\nEl Museu fou creat el 1929 en el si de l\'Ajuntament. Consta de quadres d\'inspiracions diverses. Reorganitzat el 2001, una utilitzaci\xc3\xb3 millor de l\'espai permet el descobriment m\xc3\xa9s f\xc3\xa0cil de les nombroses obres d\'art locals exposades.'